ריצ'רד האריס

ריצ'רד ג'ון האריס (באנגלית: Richard St. John Harris; ‏1 באוקטובר 1930 - 25 באוקטובר 2002) היה שחקן קולנוע, זמר ופזמונאי אירי. זוכה פרס גראמי, פרס גלובוס הזהב ומועמד לשני פרסי אוסקר לשחקן הטוב ביותר. ריצ'רד האריס נולד בלימריק שבאירלנד למשפחה בת תשעה ילדים. למד בבתי ספר של הישועים. היה שחקן רוגבי מוכשר ואף זכה במספר גביעים עם הקבוצה שבה שיחק. כשהיה בן 19 לקה בשחפת ובכך באה לקיצה הקריירה הספורטיבית שלו. הוא נשאר אוהד מושבע של קבוצת הרוגבי של מונסטר עד מותו, ונכח במשחקים רבים של הקבוצה. כשהחלים ממחלתו עבר לגור בלונדון, והתכוון להיות במאי תיאטרון. כיוון שלא מצא קורסים מתאימים, התחיל ללמוד משחק ב"אקדמיה למוזיקה ולאמנויות הדרמה של לונדון" (LAMDA). עוד בהיותו סטודנט שכר האריס מקום והעלה הצגת תיאטרון בבימויו, את המחזה "Winter Journey" של קליפורד אודטס. ההצגה זכתה לשבחי הביקורת אך נכשלה בקופות, והאריס שאיבד בהפקה את כל חסכונותיו, נותר חסר בית ונאלץ לישון במשך שישה שבועות במרתף פחם. אחרי סיום לימודיו הצטרף האריס לסדנת התיאטרון של ג'ואן ליטלווד, והתחיל לקבל תפקידים בתיאטראות לונדון, תפקידו הראשון היה בשנת 1956 במחזה "The Quare Fellow". ב-1957 התחתן עם אליזבת ריס-ויליאמס, והתגרש ממנה ב-1969. שלושת ילדיהם הם השחקנים ג'ארד האריס, ג'יימי האריס והבמאי דמייאן האריס. האריס התחתן בשנית עם אן טורקל, שחקנית אמריקאית שהייתה צעירה ממנו ב-16 שנה, והתגרש גם ממנה. הופעת הבכורה שלו בקולנוע הייתה בשנת 1958 בסרט " Alive and Kicking", כששיחק בסרט "המרד על הקיין", על אף שהיה אלמוני יחסית, התעקש ששמו יופיע שלישי אחרי שמותיהם של טרוור הווארד ומרלון ברנדו. התפקיד הראשי הראשון שלו היה בשנת 1963 בסרט "מחירו של גבר" (This Sporting Life), גילם את דמותו כורה פחם צעיר ומריר, ההופך להיות שחקן רוגבי שזוכה לתהילה. על תפקידו זה זכה בפרס השחקן הטוב ביותר בפסטיבל קאן ומועמדות ראשונה לפרס אוסקר לשחקן הטוב ביותר. האריס זכה להכרה ולשבחים על תפקידו ב"רב-סרן דנדי" סרטו של סם פקינפה לצידו של צ'רלטון הסטון. בסרט גילם דמות של מהגר אירי המצטרף לחיל הפרשים בצבא הקונפדרציה בתקופת מלחמת האזרחים האמריקנית. האריס גילם את דמותו של המלך ארתור בעיבוד הקולנועי למחזמר "קמלוט", ובמשך שנים רבות הופיע בתפקיד זה על הבמה. הוא הקליט מספר אלבומים, ושירו "MacArthur Park" היה להיט והגיע ב-1968 למקום השני במצעד הבילבורד האמריקני, ולצמרות מצעדי הפזמונים באירופה. בשנות השבעים הופיע במספר רב של סרטים, ביניהם ב-1970 שיחק בתפקיד אוליבר קרומוול בסרטו של הבמאי קן יוז "קרומוול". בשנת 1974 הופיע במותחן ג'אגרנאוט. בשנת 1977 הופיע בתפקיד הראשי בסרט "הרפתקה בלב ים" לפי ספר של אליסטר מקלין. ב-1971 ביים ושיחק בסרט בלומפילד בישראל לאחר שהבמאי אורי זוהר פרש מהפקת הסרט. בסוף שנות השמונים, אחרי שבמשך תקופה ארוכה לא היו להאריס תפקידים משמעותיים בקולנוע, נודע לו על תוכניתו של הבמאי ג'ים שרידן להסריט את המחזה "השדה" של המחזאי האירי ג'ון ב. קיני. שרידן ייעד את השחקן ריי מקאנלי לגילום התפקיד הראשי בול מק'קייבי, מקאנלי מת לפני תחילת הצילומים, והאריס פעל כדי לקבל את התפקיד לעצמו. הוא זכה בתפקיד והסרט, בהשתתפות טום ברנג'ר, יצא לאקרנים בשנת 1990. האריס זכה למועמדות שנייה לפרס אוסקר על התפקיד. מאוחר יותר שיחק בסרטים זוכי האוסקר "בלתי נסלח" וגלדיאטור (בתפקיד מרקוס אורליוס). להאריס הוצע התפקיד לגלם את אלבוס דמבלדור מנהל בית הספר הוגוורטס בסדרת סרטי הארי פוטר, אך הוא סירב לו בראשונה. לאחר שנכדתו אמרה שלא תדבר איתו לעולם אם יסרב לתפקיד, קיבל האריס את התפקיד ורכש דור חדש של מעריצים. האריס גילם את דמבלדור בשני הסרטים הראשונים בסדרה. ב-2003 אפשר היה לשמוע את קולו בסרט האנימציה "Kaena: The Prophecy", שיצא אחרי מותו והוקדש לו. האריס היה חבר במסדר אבירי מלטה, ובאופן בלתי צפוי קיבל גם תואר אבירות בדנמרק. הוא נפטר בגיל 72 מלימפומת הודג'קין, שבועיים לפני שיצא הסרט "הארי פוטר וחדר הסודות". השחקן האירי מייקל גמבון החליף אותו בתפקיד אלבוס דמבלדור. לחיצת יד עם השטן (1959) Shake Hands with the Devil תותחי נברון (1961) The Guns Of Navarone המרד על הבאונטי (1962) Mutiny On The Bounty מחירו של גבר (1963) This Sporting Life המדבר האדום (1964) Il Deserto Rosso גיבורי טלמרק (1965) Heroes Of Telemark רב-סרן דנדי (1965) Major Dundee הוואי Hawaii )1966) התנ"ך (1966) The Bible קמלוט (1967) Camelot זעם הכורים (1970) The Molly Maguires איש ושמו סוס (1970) Man Called Horse קרומוול (1970) Cromwell בלומפילד (1971) Bloomfield מתוקה היא הנקמה (1973) The Deadly Trackers ג'אגרנאוט (1974) Juggernaut רובין ומריאן (1976) Robin And Marian מפגש קסנדרה (1976) The Cassandra Crossing מסעות גוליבר (1977) Gulliver's Travels אורקה, הלוייתן הרוצח (1977) Orca: The Killer Whale הרפתקה בלב ים (1977) Golden Rendezvous אווזי הפרא (1978) The Wild Geese בוזזים (1979) Ravagers טרזן איש היער (1981) Tarzan, The Ape Man ניצחונו של איש ושמו סוס (1982) Triumphs Of A Man Called Horse יומו של מרטין (1984) Martin's Day רחובות זועמים (1986) Danny Travis אופרה בגרוש (1990) Mack The Knife השדה (1990) The Field משחקים פטריוטיים (1992) Patriot Games בלתי נסלח (1992) Unforgiven חברים בלי הפסקה (1993) Wrestling Ernest Hemingway (1994) Silent Tongue זעקי ארץ אהובה (1995) Cry The Beloved Country חוש השלג של העלמה סמילה (1997) Smilla's Sense Of Snow הספר מסיביריה (1998) The Barber Of Siberia ללכת עם אריות (1999) To Walk With Lions גלדיאטור (2000) Gladiator (2001) My Kingdom הארי פוטר ואבן החכמים (2001) Harry Potter And The Philosopher's Stone הרוזן ממונטה קריסטו (2002) The Count Of Monte Cristo הארי פוטר וחדר הסודות (2002) Harry Potter And The Chamber Of Secrets מדיה וקבצים בנושא ריצ'רד האריס בוויקישיתוף ריצ'רד האריס, במסד הנתונים הקולנועיים IMDb (באנגלית) ריצ'רד האריס, באתר "אידיבי", מאגר הידע העברי לקולנוע ישראלי ועולמי ריצ'רד האריס, באתר AllMovie (באנגלית) ריצ'רד האריס, באתר Rotten Tomatoes (באנגלית) ריצ'רד האריס, במסד הנתונים הקולנועיים KinoPoisk (ברוסית) ריצ'רד האריס, באתר אפל מיוזיק (באנגלית) ריצ'רד האריס, באתר ספוטיפיי ריצ'רד האריס, באתר MusicBrainz (באנגלית) ריצ'רד האריס, באתר דיזר ריצ'רד האריס, באתר Discogs (באנגלית) ריצ'רד האריס, באתר Songkick (באנגלית) ריצ'רד האריס, באתר Genius ריצ'רד האריס, באתר בילבורד (באנגלית) The Round Table - An international Richard Harris fanpage ריצ'רד האריס, באתר "Find a Grave" (באנגלית) ריצ'רד האריס, באתר אנציקלופדיה בריטניקה (באנגלית)